קלי רולנד

קריירה

רולנד הוציאה ארבעה אלבומי אולפן יחד עם דסטיניז צ'יילד. באוקטובר 2002 הוציאה רולנד אלבום סולו בשם "Simply Deep" הכולל את הסינגל "dilemma" שהוא שיתוף פעולה עם נלי. השיר נכנס לפסגת מצעד הבילבורד והמצעד הבריטי וזכה בפרס גראמי, ובכך הפכה רולנד לחברת הלהקה הראשונה שמצליחה להכניס סינגל סולו לפסגת מצעד הבילבורד. הסינגל השני, "Stole" אמנם נכנס רק למקום 27 במצעד האמריקאי, אך במצעד הבריטי הגיע למקום השני. האלבום עצמו זכה להצלחה מתונה. האלבום הגיע למעמד פלטינה בבריטניה אולם במדינות אירופאיות, באוסטרליה ובארצות הברית הגיע רק למעמד זהב. האלבום מכר כשני מיליון וחצי עותקים ברחבי העולם מתוכם כ-600,000 בארצות הברית. 
רולנד עבדה על אלבום הסולו השני שלה מאז 2004. במקור שם האלבום היה "My Story", אך לבסוף הוחלט על השם Ms. Kelly. אלבום זה יצא ב-3 ביולי 2007. הסינגל הראשון מתוך האלבום היה "Like This" (דואט עם איב), שמלווה בקליפ. הלהיט הגדול ביותר מהאלבום היה הסינגל "Work",שהגיע ל-Top10 ב-8 מדינות שונות ואף הגיע למקום הראשון במצעד ה-R&B הבריטי. הסינגל הגיע למעמד כסף בבריטניה ולמעמד פלטינה באוסטרליה ובאיטליה, ומכר מעל 300,000 עותקים ברחבי העולם.
ב-2009 התארחה בסינגל "When Love Takes Over" לצד דייוויד גטה שנכנס ישירות למקום הראשון במצעד הבריטי והפך ללהיט ענק בינלאומי. הסינגל הגיע למעמד פלטינה ב-9 מדינות.
אלבום האולפן השלישי של רולנד נקרא Here I Am, וכלל שני להיטים: "Commander" ו-"Motivation".
"Commander" זכה להצלחה באירופה (בעיקר בבלגיה ובריטניה) ונכנס למקום הראשון במצעד להיטי המועדונים האמריקאי. בדומה ל-"Work" הסינגל הגיע למעמד כסף בבריטניה על מכירות של למעלה מ-200,000 עותקים. להיטה השני של רולנד מהאלבום Motivation היה לאחד הסינגלים המצליחים ביותר בקריירה של רולנד (יחד עם "Dilemma" ו"When Love Takes Over").
אף על פי שלא נחל הצלחה באירופה הסינגל כן זכה להצלחה רבה בארצות הברית, כשהגיע ל-top 20 במצעד הסינגלים האמריקאי ולמקום הראשון במצעד שירי ה-R&B\היפ הופ. הסינגל הגיע למעמד של פלטינה כפולה בארצות הברית על מכירות של למעלה מ-2,000,000 עותקים.
ב-2013 הוציאה רולנד את אלבום האולפן הרביעי שלה Talk a Good Game, שלא זכה להצלחה רבה ואף סינגל ממנו לא הפך ללהיט.
בנוסף לפעילותה בתחום המוזיקה, רולנד שיחקה בשלושה סרטים, בהם פרדי נגד ג'ייסון. היא זכתה במספר רב של פרסים, בהם ארבעה פרסי גראמי.
בשנת 2013 הצטרפה רולנד כשופטת בגרסה האמריקאית של ריאליטי המוזיקה המצליח, "אקס פקטור", לצד סיימון קאוול, דמי לובאטו ופאולינה רוביו.
בשנת 2015 שיחקה בעונה השנייה של סדרת הדרמה "אימפריה" ברשת פוקס בתפקיד ליאה ווקר, אימו המנוחה של לושיוס ליון (טרנס הווארד) בצעירותו.

חייה האישיים

בשנת 2004 רולנד התחילה לצאת עם שחקן הפוטבול האמריקאי רוי וויליאמס והשניים התארסו מאוחר יותר באותה השנה, עם זאת, בני הזוג ביטלו אירוסיהם בינואר 2005, כחודשיים לפני החתונה שתוכננה בחודש מרץ. וויליאמס אמר כי הם לא "מכירים אחד את השנייה מספיק טוב כדי להתחתן". זמן קצר לאחר מכן, רולנד הופיעה על שער המגזין "כלה מודרנית" לובשת את שמלת החתונה שלה. הזמרת ציינה כי היא הייתה כל כך נבוכה מתמונת השער במגזין מפני שהציבור כבר ידע על הפרדתה מוויליאמס. "לא רציתי אפילו לצאת מהבית מרוב מבוכה, וגם לא רציתי לשים את המשפחה שלי במצב של צורך לענות על שאלות לגבי החתונה".
על פי דיווחים החל משנת 2011 רולנד ומנהלה האישי טים ווית'רספון החלו לצאת. היא הודיעה על אירוסיה לות'רספון במהלך תוכניתה של קווין לטיפה ב-16 בדצמבר 2013, השניים נישאו בקוסטה ריקה ב -9 במאי 2014, בין המשתתפים בטקס היו הזמרת ביונסה ואחותה סולאנג' נואלס. ב -10 ביוני 2014, רולנד הודיעה ​​באמצעות האינסטגרם שהיא וות'רספון מצפים לילדם הראשון. ב -4 בנובמבר 2014, רולנד ילדה בן בשם טיטאן ג'ול ווית'רספון.
רולנד רואה עצמה כפמיניסטית, וקבעה: "אני מאמינה כי הנשים הן היצורים המדהימים ביותר עליי אדמות."